CELEX: 62009CN0342
Language: el
Date: 2009-08-26 00:00:00
Title: Υπόθεση C-342/09 P: Αναίρεση που άσκησε στις 26 Αυγούστου 2009 η Victor Guedes — Indùstria e Comércio, SA κατά της αποφάσεως που εξέδωσε το Πρωτοδικείο (όγδοο τμήμα) στις 11 Ιουνίου 2009 στην υπόθεση T-151/08, Guedes-Indùstria e Comércio κατά Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα), Consorci de l'Espai Rural de Gallecs

7.11.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 267/43
            
         Αναίρεση που άσκησε στις 26 Αυγούστου 2009 η Victor Guedes — Indùstria e Comércio, SA κατά της αποφάσεως που εξέδωσε το Πρωτοδικείο (όγδοο τμήμα) στις 11 Ιουνίου 2009 στην υπόθεση T-151/08, Guedes-Indùstria e Comércio κατά Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα), Consorci de l'Espai Rural de Gallecs
   (Υπόθεση C-342/09 P)
   2009/C 267/75
   Γλώσσα διαδικασίας: η αγγλική
   
      Διάδικοι
   
   
      Αναιρεσείουσα: Victor Guedes — Indùstria e Comércio, SA (εκπρόσωποσ: B. Braga da Cruz, advogado)
   
      Αντίδικος κατ’ αναίρεση: Γραφείο Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα), Consorci de l'Espai Rural de Gallecs
   
      Αιτήματα της αναιρεσείουσας
   
   Η αναιρεσείουσα ζητεί από το Δικαστήριο:
   
               —
            
            
               να αναιρέσει την απόφαση του Πρωτοδικείου, της 11ης Ιουνίου 2009 στην υπόθεση T-151/08 (σχετικές αποφάσεις: απόφαση της 16ης Ιανουαρίου 2008 του δευτέρου τμήματος προσφυγών του Γραφείου Εναρμονίσεως στο πλαίσιο της Εσωτερικής Αγοράς στην υπόθεση R 986/2007 — 2· απόφαση του τμήματος εμπορικών σημάτων του Γραφείου Εναρμονίσεως στο πλαίσιο της Εσωτερικής Αγοράς της 27ης Απριλίου 2007 επί της διαδικασίας ανακοπής αριθ. B 828634), κατά τις εφαρμοστέες διατάξεις του κοινοτικού δικαίου·
            
         
               —
            
            
               να απορρίψει την αίτηση καταχωρίσεως κοινοτικού σήματος αριθ. 3 710 597 για προϊόντα των κλάσεων 29 και 31·
            
         
               —
            
            
               να καταδικάσει τους καθών η αναίρεση στα δικαστικά έξοδα.
            
         
      Λόγοι αναιρέσεως και κύρια επιχειρήματα
   
   Η απόφαση του τμήματος εμπορικών σημάτων του ΓΕΕΑ έκρινε ότι ορισμένα από τα επίδικα προϊόντα είναι πανομοιότυπα ή εμφανίζουν σαφείς ομοιότητες πλην όμως θεώρησε ότι τα συγκρουόμενα εμπορικά σήματα είναι διακριτά χωρίς να εξετάσει τη φήμη του προγενεστέρου σήματος «GALLO».
   Το δεύτερο τμήμα προσφυγών επικύρωσε την κρίση αυτή και έκρινε ότι, καίτοι απεδείχθη δεόντως η φήμη του προγενεστέρου εμπορικού σήματος Gallo, τα επίδικα εμπορικά σήματα δεν δημιουργούν κίνδυνο συγχύσεως.
   Το Πρωτοδικείο των Ευρωπαϊκών Κοινοτήτων συμφώνησε με την κρίση του τμήματος προσφυγών σχετικά με το γεγονός ότι τα επίδικα εμπορικά σήματα εμφανίζουν διαφορές από φωνητικής, σχηματικής και εννοιολογικής σκοπιάς.
   Η αναιρεσείουσα δεν συμφωνεί με την κρίση αυτή και θεωρεί ότι τα εμπορικά σήματα GALLO και GALLECS χαρακτηρίζουν προϊόντα που είναι πανομοιότυπα ή εμφανίζουν σαφείς ομοιότητες και είναι παρόμοια.
   Συγκεκριμένα, πολλές αποφάσεις του κοινοτικού δικαστή κρίνουν ότι τα εμπορικά σήματα που έχουν τα ίδια αρχικά στοιχεία δημιουργούν κίνδυνο συγχύσεως και δεν μπορούν να συνυπάρχουν στην αγορά.
   Επιπλέον εξετάστηκε και αναγνωρίστηκε ότι το εμπορικό σήμα «GALLO» έχει φήμη που ενισχύει τον διακριτικό χαρακτήρα του προγενεστέρου σήματος στην Πορτογαλία.
   Συγκεκριμένα, υπάρχει μεγάλη πιθανότητα να επωφεληθεί ο καθού η αναίρεση αδικαιολόγητα από τη φήμη του προγενεστέρου πορτογαλικού σήματος «GALLO» της αναιρεσείουσας.
   Η αναιρεσείουσα υποστηρίζει συνεπώς ότι η προσβαλλομένη απόφαση δεν ενέχει παράβαση των άρθρων 8, παράγραφος 1, στοιχείο β′, και παράγραφος 5, του κοινοτικού κανονισμού περί εμπορικών σημάτων.